യുവാവിന് താങ്ങായി ലയണ്സ് ക്ലബ് ഒറ്റപ്പാലം: യുവാവിന് താങ്ങാവാനുള്ള ദൗത്യമേറ്റെടുത്ത് ലയണ്സ് ക്ലബ്. മായന്നൂര് സ്വദേശിയായ നിതിന് ദാസി 21നാണ് ലയണ്സ് ക്ലബ് അത്താണിയാവുന്നത്. യുവാവിനെ എഴുന്നേറ്റു നടക്കാന് പ്രാപ്തമാക്കാനുള്ള ശ്രമത്തിലാണ് ഒറ്റപ്പാലം ക്ലബ് ഭാരവാഹികള്. പേശികള്ക്കു ബലക്ഷയം മസ്കുലാര് ഡിസ്ട്രോഫി ബാധിച്ച നിതിന് ദാസിനു ലയണ്സിന്റെ നേതൃത്വത്തില് ആയുര്വേദ ചികിത്സയും തുടങ്ങി. മായന്നൂര് കാരയില് രാമദാസിന്റെ മകന് ഒന്പതാം വയസിലാണു രോഗലക്ഷണം തുടങ്ങിയത്. ക്രമേണ, രോഗം വളര്ന്നു. എഴുന്നേല്പിച്ചു നിര്ത്തിയാല് നില്ക്കാനും നേരിയ തടസങ്ങള് പോലുമില്ലാത്ത പ്രതലത്തിലൂടെ പതുക്കെ നടക്കാനും കഴിയും. പക്ഷേ, ഇത്തിരി പിഴച്ചാല് വീഴും. എഴുന്നേറ്റു നില്ക്കാനെന്ന പോലെ ഇരിക്കാനും കിടക്കാനുമെല്ലാം പരസഹായത്തിന്റെ താങ്ങു വേണം. കൂലിപ്പണിക്കാരനായ രാമദാസിന്റെ വരുമാനത്തെ ആശ്രയിച്ചാണു കുടുംബത്തിന്റെ ജീവിതവും നിതിന് ദാസിന്റെ ചികിത്സയും. ഇതിനിടെയാണു ലയണ്സ് ക്ലബ്ബിന്റെ ജീവകാരുണ്യ പ്രവര്ത്തനങ്ങളില് ഉള്പ്പെടുത്തി ഒരു കട്ടില് അനുവദിക്കാന് നിതിന് അപേക്ഷിച്ചത്. നേരിട്ടു വീട്ടിലെത്തി കാര്യങ്ങള് മനസിലാക്കിയ ലയണ്സ് ഭാരവാഹികള് സൗജന്യ ചികിത്സ വാഗ്ദാനം ചെയ്തു. പരിയാരം ആയുര്വേദ മെഡിക്കല് കോളജിലെ അസിസ്റ്റന്റ് പ്രഫസറും ഒറ്റപ്പാലം ലയണ്സ് ക്ലബ് സെക്രട്ടറിയുമായ ഡോ.എസ്.വിനുരാജിന്റെ നേതൃത്വത്തിലാണു ചികിത്സ. നിതിന്റെ നിലവിലുളള ശാരീരിക ക്ഷമത കഴിയാവുന്നത്ര നിലനിര്ത്താനാണു ശ്രമമെന്നു ഡോക്ടര് പറഞ്ഞു. ആയുര്വേദ മരുന്നുകള്ക്കുള്ള ചെലവുകള് ക്ലബ് വഹിക്കുമെന്നും ആദ്യഘട്ടത്തില് ഡോക്ടര് നിര്ദേശിച്ച മരുന്നുകള് കൈമാറിയെന്നും സിനിമാ നിര്മാതാവു കൂടിയായ ലയണ്സ് പ്രസിഡന്റ് സന്തോഷ് പവിത്രം, ട്രഷറര് വി.വി. വേണുഗോപാല്, ഡോ.സി.സുധീര് ബാബു എന്നിവര് അറിയിച്ചു.